# Jennifer Morrison

| Jennifer Morrison |
| --- |
|  |
| Rođenje | 12. 4. 1979. Chicago, Illinois |
| Godine rada | 1994-danas |
| Važnije uloge | Allison Cameron (*Dr. House*) |

**Jennifer Marie Morrison** američka je glumica, manekenka i filmska producentica. Najpoznatija je po ulozi dr. Allison Cameron u *FOX*-ovoj medicinskoj seriji *Dr. House*, koju je igrala preko 5 godina.

## Rane godine

Rođena je u Chicagu, ali je odgajana u Arlington Heightsu. Njen otac, David L. Morrison, penzionirani je profesor muzičke kulture i bio je proglašen profesorom godine u Illinoisu 2003. godine. Njena majka, Judy Morrison, također je penzionirana profesorica. Jennifer ima brata Daniela i sestru Juliju.

Morrison je završila *Prospect High School* 1997 (u toj su školi radili njeni roditelji). Svirala je klarinet u školskom bendu, pjevala u horu, te bila članica tima za promociju školskog duha. Pohađala je univerzitet *Loyola* u Chicagu, gdje je 2000. godine diplomirala pozorišnu umjetnost kao glavni predmet, te engleski jezik kao sekundarni predmet. Ljeto te godine provela je na dodatnoj praksi u *Steppenwolf Theatre Company*, a poslije se preselila u Los Angeles kako bi pokušala izgraditi karijeru na filmu i televiziji.

## Karijera

Karijeru je počela kao dječiji model, pojavivši se u nekoliko reklama. U maju 1992. bila je na naslovnici *Sports Ilustrated for Kids* sa košarkaškom zvijezdom Michaelom Jordanom.

Na velikom ekranu debitirala je s 15 godina kao kćerka Richarda Gerea i Sharon Stone u filmu *Raskrsnica*, a kasnije se pojavila kao Samantha Kozac u *Odjeku smrti* s Kevinom Baconom 1999. godine. Prvu glavnu ulogu imala je u filmu iz 2000. *Stravične legende 2*, a otada se pojavila u filmovima *Skejteri* (s Adamom Brodyjem), *Kako preživjeti Božić* (s Benom Affleckom i Jamesom Gandolfinijem) i *Gospodin i gospođa Smith* (s Bradom Pittom i Angelinom Jolie).

Na televiziji je glumila u nekoliko hit-serija, uključujući *Dodir anđela*, *Dawson's Creek*, prije no što je dobila ulogu imunologinje dr. Allison Cameron u *Dr. Houseu* 2004. godine, u kojoj je glumila s Hughom Lauriejem. 2006. godine producirala je nezavisni film *Flourish*, u kojem je igrala i glavnu ulogu. Ona je i jedan od producenata koji su "otkrili" seriju *Glee* u njenim najranijim nacrtima; skrenula je pažnju na to scenaristu Ryanu Murphyju, koji je s Bradom Falchukom i Ianom Brennanom adaptirao te početne zamisli za TV-seriju koja je danas svjetski hit. Morrison nije ostala kreativno uključena u *Glee*, ali je tokom 1. sezone potpisana kao pridružena producentica zbog njene pomoći da ideja dođe u prave ruke.

2007. godine posudila je glas Kirce James, liku iz videoigre *Command & Conquer 3: Tiberium Wars* koji često komunicira s igračem tokom GDI kampanje.

Njeni filmski projekti te godine bili su *Zatvorska posla* (s Robom Schneiderom) i *Ubistvo princeze Diane*, TV-film zasnovan na istoimenoj knjizi Noela Bothama koji su producirali *Lifetime* i *Working Title Television*; u njemu Morrison glumi Rachel, američku novinarku koja bude svjedok saobraćajne nesreće u kojoj je smrtno stradala princeza Diana.

2009. godine Morrison se vratila na velike ekrane pojavivši se u početnoj sceni filma *Zvjezdane staze* kao Winona, majka Jamesa T. Kirka.

Pojavila se i u muzičkim spotovima Nicka Lacheya ("Shut Up") i ženskog rock-sastava *The Donnas* ("Too Bad About Your Girl"). Također je bila i na dvjema naslovnicama *TV Guidea* s kolegama iz *Dr. Housea*, a imala je fotosesije za magazine *InStyle*, *Stuff*, *Entertainment Weekly* i *Premiere*, između ostalih. Trenutno je predstavlja *Abrams Artists Agency*. Pojavila se i na naslovnici magazina *Health* za juli/august 2009.

Nakon što joj nije obnovljen ugovor za *Dr. Housea*, 7. 12. 2009. objavljeno je da je Morrison dobila ulogu Kate Heller, majke Helen Keller, u brodvejskom oživljavanju drame *Čudotvorka* Ipak, 2010. godine vratila se u *Dr. Housea* za još jednu epizodu iz 6. sezone, u kojoj se zaokružila sudbina Cameronice.

Iste godine pojavila se u filmu *Ratnik*, uz Nicka Noltea i Toma Hardyja, koji prati mladog stručnjaka u mješovitim borilačkim vještinama. Morrison tu glumi majku koja se bori da sačuva porodicu na okupu.

U jesen 2010. pojavila se kao gost u 4. epizodi serije *Potjera* u ulozi Faith, samohrane majke koja postane bjegunac i koja započne krvavi ubilački niz po Texasu, vukući kćerku sa sobom. Također se pridružila ekipi humorističke serije *Kako sam upoznao vašu majku*; u njoj će imati epizodnu ulogu kao Zoey Pierson, vragolasta štreberica arhitekture i ljubav glavnog lika, Teda Mosbyja. Prema riječima izvršnog producenta Craiga Thomasa, Morrison je "možda najveći ženski lik koji smo ikad dodali u Tedov život u seriji".

Od septembra 2011. Morrison tumači glavnu ulogu u *ABC*-jevoj seriji *Once Upon a Time* (*Nekada davno*). Glumi Emmu Swan, skupljačicu kaucija, koja sazna da je ona nestala kćerka Snjeguljice i princa Šarmantnog i da drži ključeve spasa Začarane šume i stvarnog svijeta.

## Lični život

U januaru 2007. magazin *People* izvijestio je da se Morrison zaručila s kolegom iz *Dr. Housea* Jessejem Spencerom tokom odmora u Parizu. U intervjuu nakon dodjele *Zlatnih globusa* za *E!* Morrison je otkrila da ju je Spencer zaprosio 23. 12. 2006. na Eiffelovom tornju. Prema njihovom zajedničkom intervjuu za *InStyle Weddings* iz jula 2007, upoznali su se u martu 2004. na aerodromu u Vancouveru, gdje su bili na putu za snimanje pilot-epizode *Dr. Housea*, a vezu su počeli 4 mjeseca kasnije. Međutim, u augustu 2007. objavili su da su otkazali zaruke. Od maja 2008. Morrison je u vezi s Amauryjem Nolascom (poznat po ulozi Sucrea u *Prison Breaku*).

## Filmografija

Film
| Godina
 | Naslov
 | Uloga
 | Napomene
 |
| --- | --- | --- | --- |
| 1994.
 | *Raskrsnica* | Meaghan Eastman
 |  |
| 1994.
 | *Čudo u 34. ulici* | Denice
 |  |
| 1999.
 | *Odjek smrti* | Samantha Kozac
 |  |
| 2000.
 | *Stravične legende 2* | Amy Mayfield
 |  |
| 2001.
 | *The Zeros* | Joyce
 |  |
| 2001.
 | *The Chronicle* | Gwen
 | epizoda: "Let Sleeping Dogs Fry"
 |
| 2001.
 | *Dodir anđela* | Melissa Dunnigan
 | epizoda: "Most Likely to Succeed"
 |
| 2001.
 | *Dawson's Creek* | Melanie Shea Thompson
 | epizoda: "The Lost Weekend"
 |
| 2002.
 | *Dawson's Creek* | Melanie Shea Thompson
 | epizoda: "Sleeping Arrangements"
 |
| 2002.
 | *Design* | Sonya Mallow
 |  |
| 2002.
 | *Any Day Now* | Mandy Singer
 | epizoda: "In Too Deep"
 |
| 2002.
 | *The Random Years* | Megan
 | epizoda: "Pilot"
 |
| 2002.
 | *Big Shot: Confessions of a Campus Bookie* | Callie
 | TV-film
 |
| 2002.
 | *Nantucket* | Alicia
 |  |
| 2002.
 | *100 žena* | Annie
 | alias *Girl Fever* |
| 2003.
 | *The Edge* |  | TV-film
 |
| 2003.
 | *Skejteri* | Jamie
 |  |
| 2004.
 | *Mall Cop* | Chris
 |  |
| 2004.
 | *The Sure Hand of God* | Lily Bowser
 |  |
| 2004.
 | *Kako preživjeti Božić* | Missy Vanglider
 |  |
| 2004.
 | *Lift* | Sarah
 | kratki film
 |
| 2004–2011.
 | *Dr. House* | Allison Cameron
 | 129 epizoda
 |
| 2005.
 | *Gospodin i gospođa Smith* | Jade
 |  |
| 2006.
 | *Flourish* | Gabrielle Winters
 |  |
| 2007.
 | *Ubistvo princeze Diane* | Rachel
 | TV-film
 |
| 2007.
 | *Zatvorska posla* | Mindy
 |  |
| 2009.
 | *Zvjezdane staze* | Winona Kirk
 | film
 |
| 2009.
 | *Stol za troje* | Leslie
 |  |
| 2009.
 | *The Super Hero Squad Show* | Osa (glas)
 | 3 epizode
 |
| 2010.
 | *Potjera* | Faith Maples
 | epizoda: "Paranoia"
 |
| 2010–2011.
 | *Kako sam upoznao vašu majku* | Zoey Pierson
 | 7 epizoda
 |
| 2011.
 | *Ratnik* | Tess Conlon
 | u postprodukciji
 |
| 2011.
 | *Once Upon a Time* | Emma Swan
 | glavna uloga
 |

Videoigre
| Godina
 | Naslov
 | Uloga
 | Napomene
 |
| --- | --- | --- | --- |
| 2007.
 | *Command & Conquer 3: Tiberium Wars* | Kirce James - obavještajna službenica GDI-a
 |  |

## Reference

## Vanjske veze

* Jennifer Morrison na sajtu IMDb
* Jennifer Morrison na *TV.com* Arhivirano 2009-11-28 na Wayback Machine-u
* Jennifer Morrison na *Allmovie*
* Jennifer Morrison na *Memory Alpha* (*Star Trek* wiki)